Baba op sneltrein in Frankryk geboreArgieffoto (Foto: Madison/Pixabay) Passasiers op ŉ sneltrein in Frankryk het oor die naweek ŉ onverwagse vertraging by ŉ stasie beleef toe ŉ medepassasier geboorte geskenk het aan ŉ babaseuntjie. Die swanger vrou het, kort ná sy haar sitplek ingeneem het op die Deutsche Bahn-trein van Parys na Straatsburg, besef sy is in kraam. Sy het personeel in kennis gestel en die trein het by die Lorraine TGV-stasie in Louvigny stilgehou sodat ŉ mediese span aan boord die vrou met die bevalling kon help, berig die Republicain Lorrain. Die ander passasiers is gevra om geduldig te bly terwyl die babaseuntjie, Felix, gebore is. Dit het net meer as 80 minute geduur. Felix was “effe vroeggebore”, het die koerant bygevoeg. Ma en baba is na ŉ nabygeleë hospitaal geneem deur ŉ plaaslike brandweerdiens. Daar is later berig dat dit met albei goed gaan. Die Republicain Lorrain sê almal wonder of die Duitse treindiens ŉ geskenk sal stuur en of die jongste passasier gratis ritte sal kry.